**Suomi-Soffa SSF Oy** oli suomalainen huonekaluja myyvä myymäläketju. Ketju asetettiin konkurssiin 15. huhtikuuta 2011. Ketjuyhtiön omistivat sen toimitusjohtajana ollut Marita Keskinen-Toivainen sekä hänen puolisonsa Harri Toivainen. Samojen omistajien huonekaluja valmistava Suomi-Soffa Tehdas Oy Kajaanissa haki velkasaneerausta. Espoon käräjäoikeus hylkäsi hakemuksen 20.5.2011. Suomi-Soffa SSF Oy:llä oli 23 myymälää Suomessa sekä yksi myymälä Ruotsissa.

Investointituet
---------------

Mauri Pekkarinen myönsi marraskuussa 2006 Suomi-Soffalle investointitukea 842 490 euroa tehdashankkeelle Kajaaniin. Tammikuussa 2007 Suomi-Soffa tuki Pekkarisen vaalityötä 5 000 eurolla. Pekkarinen pyysi 30.5.2008 oikeuskansleri Jaakko Jonkkaa tutkimaan tapauksen. Oikeuskansleri antoi puhtaat paperit*selvennä*.

Alennusmyynnit ja Markkinaoikeus
--------------------------------

Joulukuussa 2009 Markkinaoikeus kielsi päätöksellään Suomi-Soffa SSF Oy:tä pitämästä jatkuvia alennusmyyntikampanjoita kuukaudesta toiseen. Alennusmyyntien mainostaminen ei markkinaoikeuden mukaan saanut jatkua yli kolmea kuukautta vuodessa. Kieltoa vahvistamaan asetettiin 100 000 euron suuruinen uhkasakko. Myöhemmin kuluttaja-asiamies nosti Suomi-Soffaa vastaan uuden kanteen, jossa yhtiötä syytettiin kiellon rikkomisesta ja vaadittiin 100 000 euron uhkasakkoa maksettavaksi sekä kiellon tehostamista aiempaa suuremmalla uhkasakolla.

Konkurssi
---------

Joulukuussa 2010 uutisoitiin, että Suomi-Soffaa haetaan konkurssiin mm. maksamattomien, yli 500 000 euron vuokrasaatavien takia. Yhtiö itse kielsi konkurssihakemuksen aiheellisuuden ja suunnitteli nostavansa kanteen konkurssihakemuksen jättänyttä Maskun Kalustetaloa vastaan. 23. joulukuuta Suomi-Soffa jätti Espoon käräjäoikeuteen yrityssaneeraushakemuksen. Hakijoina olivat sekä Suomi-Soffa SSF Oy sekä Suomi-Soffa Tehdas Oy
 Yrityssaneeraushakemuksen johdosta konkurssihakemus oli jonkin aikaa jäädytetty. Suomi-Soffa ilmoitti tuolloin omana käsityksenään pystyvänsä elvyttämään toimintansa saneeraustoimin ja suunnitteli laajentavansa tehdastaan lähitulevaisuudessa.

13. huhtikuuta 2011 Suomi-Soffa SSF Oy jätti itse konkurssihakemuksen Espoon käräjäoikeuteen.
 Oikeus asetti yhtiön konkurssiin kaksi päivää myöhemmin, 15.4.2011. Velkaa yhtiöllä uutisoitiin olevan vajaat 20 miljoonaa euroa.
 Käräjäoikeuden hylättyä 20.5.2011 Suomi-Soffa Tehdas Oy:n osalta saneeraushakemuksen myös sitä uhkasi konkurssi. Tehdasyhtiö ilmoitti valittavansa päätöksestä hovioikeuteen. Yhtiö päätti itse kuitenkin hakea konkurssia 31.5.2011.

Kaikki Suomi-Soffan tehtaan noin sata työntekijää irtisanottiin kesäkuussa 2011.
 Tehtaalla työskenteli kevään lomautusten jälkeen varsinaisesti enää noin 30 työntekijää.

Juuri ennen konkurssia Marita Keskinen-Toivainen oli maksanut yrityksestä 536 000 euroa itselleen lainanlyhennyksenä. Hovioikeus katsoi hänen asettaneen itsensä etusijalle muiden velkojien kustannuksella ja määräsi toukokuussa 2014 Keskinen-Toiviaisen maksamaan summan sekä sitä aiemmin saadut osingot sekä oikeudenkäyntikulut konkurssipesälle, kaikkiaan 573 500 euroa.

Suomen Sänkytukku
-----------------

**Suomen Sänkytukku** (viralliselta toiminimeltään **Eurolla Oy** ) oli Harri Toivaisen omistama suomalainen huonekaluketju. Suomen Sänkytukulla oli myymälät muun muassa Hämeenlinnassa, Lahdessa, Mikkelissä, Pirkkalassa, Porvoossa, Turussa, Vantaalla ja Ylöjärvellä. Ketju kutsui nopeasti vaihtuvia liikkeitään pop-up-myymälöiksi. Sänkytukkuakin syytettiin jatkuvista alekampanjoista. 

Maaliskuussa 2019 Suomen Sänkytukku eli Eurolla Oy asetettiin konkurssiin.

Harri Toivaisen aiempi ura
--------------------------

Harri Toivaisella oli vuosina 1992–1996 oma yritys Suomi-Kaluste, joka myös meni konkurssiin. 2000-luvun alussa Harri Toivainen tuomittiin konkurssiin liittyen puolentoista vuoden ehdolliseen vankeuteen törkeästä velallisen epärehellisyydestä, kirjanpitorikoksesta ja törkeästä velallisen petoksesta. Lisäksi Toivainen maksoi noin 100 000 euron korvaukset. Mukana Toivaisten huonekalutoiminnassa, muun muassa Suomi-Soffan perustamisessa, on ollut myös Arto Merisalo, joka on tuomittu useista talousrikoksista, muun muassa vaalirahoituskohuun liittyvistä.

Vuonna 2007 Vantaan Yrittäjät palkitsi Suomi-Soffan Harri Toivaisen ja Marita Keskinen-Toivaisen Vuoden yrittäjinä.

Lähteet
-------

1. 1 2  Suomi-Soffa SSF Oy *Yritys- ja yhteisötietojärjestelmä*. Patentti- ja rekisterihallitus ja Verohallinto. Viitattu 17.4.2019.
2. ↑  Jenni Kimpimäki: Kotimaisuudella ratsastava Suomi-Soffa pyrkii sohvien lippulaivaksi  9.12.2006. Turun Sanomat. Viitattu 30.9.2012. [vanhentunut linkki]
3. 1 2   Taulukko 4. Huonekaluvalmistuksen suurimpia yrityksiä vuonna 2010 (Lähde: Suomen Asiakastieto Oy) Loukasmäki Pasi, toimialapäällikkö, Kainuun ELY-keskus: *Huonekaluteollisuus, toimialaraportti*, s. 19. Työ- ja elinkeinoministeriö, ELY-keskukset, 2011. ISBN 978-952-227-573-8. Raportin verkkoversio (pdf) (viitattu 29.9.2012).
4. ↑  Kainuun Sanomat: Suomi-Soffa jätti konkurssihakemuksen *MTV3*.  13. huhtikuuta 2011. Viitattu 14. huhtikuuta 2011.
5. ↑  Suomi-Soffan tehdasta uhkaa konkurssi  20.5.2011. Yle Uutiset. Viitattu 30.9.2012.
6. ↑  Vaalirahoitustaan selvensi taas neljä kansanedustajaa YLE 19.5.2008
7. ↑  KSM:n takana vain viisi rahoittajaa.  *Helsingin Sanomat*, 7.6.2008, s. A5.
8. ↑  MAO:654/09, Dnro 344/07/M2, Kuluttaja-asiamies > Suomi-Soffa SSF Oy  22.12.2009. Markkinaoikeus.  Arkistoitu 29.5.2012. Viitattu 30.9.2012.
9. ↑  Markkinaoikeus määräsi Suomi-Soffalle uhkasakon  22.12.2009. Taloussanomat. Viitattu 30.9.2012.
10. ↑  Suomi-Soffa SSF Oy  14.6.2010. Kuluttajavirasto. Viitattu 30.9.2012.
11. ↑  Suomi-Soffaa haetaan konkurssiin  3.12.2010. YLE Uutiset. Viitattu 30.9.2012.
12. ↑  Suomi-Soffa: Konkurssihakemus perusteeton  03.12.2010. Kauppalehti. Viitattu 30.9.2012. [vanhentunut linkki]
13. ↑  Suomi-Soffa pyrkii yrityssaneeraukseen Kainuun Sanomat.  Arkistoitu 25.12.2010.
14. ↑  Kainuun Sanomat: Suomi-Soffan konkurssihakemus jäihin  4.1.2011. Taloussanomat. Viitattu 30.9.2012.
15. ↑  KS: Suomi-Soffa laajentaa ja säästää  5.1.2011. Taloussanomat. Viitattu 30.9.2012.
16. ↑  Suomi-Soffan myymälöistä konkurssihakemus  13.4.2011. YLE Uutiset. Viitattu 30.9.2012.
17. ↑  Suomi-Soffan myymäläketjun velat 20 miljoonaa  18.4.2011. Kainuun Sanomat.  [vanhentunut linkki]
18. ↑  Suomi-Soffa valittaa ja jatkaa toimintaansa Kainuun Sanomat.  [vanhentunut linkki]
19. ↑  Suomi-Soffa-tehdas jätti konkurssihakemuksen Kainuun Sanomat.  Arkistoitu 5.6.2011.
20. ↑  Suomi-Soffan tehtaan työntekijät irtisanottu  16.6.2011. YLE Uutiset. Viitattu 16.6.2011. [vanhentunut linkki]
21. ↑  Hovioikeus: Suomi-Soffan ex-johtaja asetti oman saatavansa etusijalle (Arkistoitu – Internet Archive), Kainuun Sanomat 13.5.2014. Viitattu 3.5.2015.
22. ↑  Eurolla Oy *Taloussanomat*.  Arkistoitu 1.5.2012. Viitattu 24.8.2016.
23. ↑  Eurolla Oy *YTJ*. Patentti- ja rekisterihallitus. Viitattu 24.8.2016.
24. ↑  Suomi-Soffa on nyt Suomen Sänkytukku *Markkinointi & Mainonta*.  14.7.2011. Viitattu 24.8.2016.
25. 1 2  Myymälät *Suomen Sänkytukku*.  Arkistoitu 25.8.2016. Viitattu 24.8.2016.
26. ↑  Huonekalualan mainonta erityistarkkailussa: "Surkeampaan suuntaan ollaan taas menossa" *Yle Uutiset*. Viitattu 12.7.2018.
27. ↑
28. ↑  Soffaparonin tyhjennysmyynti: käsikirjoitus, Yle MOT 18.3.2013. Viitattu 3.5.2015.
29. ↑  Suomi-Soffan Toivaisella rikostuomio konkurssisotkusta, MTV Uutiset 12.1.2011. Viitattu 3.5.2015.
30. ↑  Vuoden Vantaalaiset Yrittäjät[vanhentunut linkki], Vantaan Yrittäjät. Viitattu 3.5.2015.

Aiheesta muualla
----------------

* Suomi-Soffan kotisivut
* Suomen Sänkytukun kotisivut (Arkistoitu – Internet Archive)
* Ylen MOT-ohjelman *Soffaparonin tyhjennysmyynti* käsikirjoitus